b'\n_START_ARTICLE_\nTartu universitetas\n_START_SECTION_\nIstorija\n_START_PARAGRAPH_\n\xc4\xaesteigtas 1632\xc2\xa0m. bir\xc5\xbeelio 30 d. vietoje Dorpato gimnazijos (Gymnasium Dorpatense), kuri\xc4\x85 1583\xc2\xa0m. \xc4\xafk\xc5\xabr\xc4\x97 Steponas Batoras. Universitet\xc4\x85 \xc4\xafsteig\xc4\x97 \xc5\xa0vedijos karalius Gustavas II Adolfas u\xc5\xbekariavus Livonij\xc4\x85. Pirmieji studentai imatrikuliuoti 1632\xc2\xa0m. baland\xc5\xbeio 20-21 d. Oficialiai Academia Dorpatensis atidaryta spalio 15 d., jai suteiktos Upsalos universiteto privilegijos. Veik\xc4\x97 Filosofijos, teis\xc4\x97s, teologijos ir medicinos fakultetai. 1656\xc2\xa0m. \xc5\xa0vedijos-Rusijos karo metu akademija perkelta \xc4\xaf Talin\xc4\x85, o 1665\xc2\xa0m. u\xc5\xbedaryta._NEWLINE_1690\xc2\xa0m. akademija v\xc4\x97l atgaivinta, bet normaliai neveik\xc4\x97 iki 1699\xc2\xa0m. rugpj\xc5\xab\xc4\x8dio 28 d. kai Piarnu mieste buvo atidaryta Academia Gustavo-Carolina. Ten ji veik\xc4\x97 iki 1710\xc2\xa0m., kai \xc5\xa0iaur\xc4\x97s karo metu miest\xc4\x85 u\xc5\xbe\xc4\x97m\xc4\x97 Rusija._NEWLINE_Tik 1802\xc2\xa0m. gruod\xc5\xbeio 12 d. Tartu caras Aleksandras I v\xc4\x97l atidar\xc4\x97 universitet\xc4\x85, kuriame buvo d\xc4\x97stoma vokie\xc4\x8di\xc5\xb3 kalba, tod\xc4\x97l jis oficialiai vadinosi Kaiserliche Universit\xc3\xa4t zu Dorpat. Pirmuoju rektoriumi buvo paskirtas H.Parotas, \xc4\xaf\xc5\xbeymus fizikas. Atidarius universitet\xc4\x85, 1802 m. Parotas pasir\xc5\xabpino prie jo \xc4\xafsteigti astronomin\xc4\x99 observatorij\xc4\x85 ir pakviesti matematikos ir astronomijos profesori\xc5\xb3. Nuo 1803\xc2\xa0m. jame d\xc4\x97styta ir est\xc5\xb3 kalba. 1862\xc2\xa0m. legalizuotos student\xc5\xb3 korporacijos, o 1870\xc2\xa0m. susik\xc5\xabr\xc4\x97 Estijos student\xc5\xb3 bendrija, kurios \xc5\xbeydra-juoda-balta v\xc4\x97liavos spalvos v\xc4\x97liau tapo visos Estijos v\xc4\x97liavos spalvomis._NEWLINE_1893\xc2\xa0m. pavadintas Jurjevo universitetu (rus. \xd0\xae\xd1\x80\xd1\x8c\xd0\xb5\xd0\xb2\xd1\x81\xd0\xba\xd0\xb8\xd0\xb9 \xd1\x83\xd0\xbd\xd0\xb8\xd0\xb2\xd0\xb5\xd1\x80\xd1\x81\xd0\xb8\xd1\x82\xd0\xb5\xd1\x82), rus\xc5\xb3 kalba tapo d\xc4\x97stymo kalba universitete. Pirmojo pasaulinio karo metais universitetas evakuotas \xc4\xaf Rusij\xc4\x85, jo pagrindu \xc4\xafsteigtas Vorone\xc5\xbeo universitetas. Estijai paskelbus nepriklausomyb\xc4\x99 1919\xc2\xa0m. atkurtas Tartu universitetas._NEWLINE_Tartu universiteto pastat\xc4\x85 projektavo Johanas Vilhelmas Krauz\xc4\x97. Jis pastatytas 1804\xe2\x80\x931809\xc2\xa0m.\n_START_SECTION_\nRy\xc5\xa1iai su Lietuva\n_START_PARAGRAPH_\nUniversitetas palaiko ry\xc5\xa1ius ir aktyviai bendradarbiauja su VDU Regionistikos katedra Baltijos regiono studij\xc5\xb3 srityje.'